ตอนนี้แบบเรารู้สึกเหนื่อยตลอดเวลาเลยค่ะ กินอะไรก็ไม่ลงไม่อร่อย ไม่มีความสุขเลยสักนิด จะร้องไห้ตลอดเวลา หมดเรี่ยวแรงไปหมด ไม่อยากสนทนากับใคร ไม่เข้าใจตัวเองเหมือนกัน อีกอย่างเรายังเด็กด้วยค่ะ เลยไม่คิดว่าตัวเองจะเป็นโรคอะไรรึป่าว
สวัสดีค่ะ อาการรู้สึกเหนื่อย เบื่ออาหาร ไม่มีความสุข ร้องไห้บ่อย หมดเรี่ยวแรง ไม่อยากคุยกับใคร น่าจะเป็นอาการซึมเศร้าค่ะ หากอาการซึมเศร้าที่เกิดขึ้นนั้นไม่ได้เกิดขึ้นเพียงชั่วคราว แต่เป็นอยู่นาน และเริ่มส่งผลกระทบต่อการดำรงชีวิตประจำวัน อาจเข้าข่ายเป็นโรคซึมเศร้าได้ ซึ่งเป็นโรคที่ประกอบด้วยการเปลี่ยนแปลงของ1.อารมณ์ที่เปลี่ยนไป ได้แก่ เศร้าสร้อย หดหู่ ไม่แจ่มใส ไม่สดชื่นเหมือนเดิม สะเทือนใจง่าย ร้องไห้บ่อย เบื่อหน่ายไปหมดทุกสิ่งอย่าง บางคนอาจหงุดหงิด ฉุนเฉียวง่าย อารณ์ร้อนขึ้น2. ความคิดเปลี่ยนไป มองเห็นแต่ความผิดพลาดของตนเอง มองไม่เห็นอนาคต หมดหวัง รู้สึกตนเองไร้ค่า เป็นภาระกับคนอื่น คิดถึงเรื่องการตายอยู่บ่อยๆ เมื่ออารมณ์เศร้ามีมากขึ้น ก็อาจถึงขั้นวางแผนการตายและทำร้ายตนเองได้3. สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ4. อาการทางกาย เช่น อ่อนเพลีย ไม่มีเรี่ยวแรง นอนหลับยาก เบื่ออาหาร น้ำหนักลด ปวดหัว ปวดเมื่อยตัว ท้องอืด ท้องผูก5. การเรียนแย่ลง6. อาการโรคจิต มักพบในผู้ที่มีโรคซึมเศร้ารุนแรง เช่น อาการหลงผิด ประสาทหลอนทั้งนี้ โรคซึมเศร้า สามารถพบได้ทุกเพศทุกวัย โดยสามารถพบได้ตั้งแต่วัยรุ่นค่ะ ดังนั้น หากยังคงมีอารมณ์และอาการผิดปกติต่างๆ อยู่ แนะนำควรเล่าอาการต่างๆ ให้คนผู้ปกครองทราบ และควรไปพบจิตแพทย์ค่ะ ซึ่งในเบื้องต้น แพทย์จะช่วยประเมินหาสาเหตุทางกายที่อาจทำให้เกิดโรคนี้ได้ก่อน เช่น มีภาวะไทรอยด์ต่ำ ขาดวิตามินบางอย่าง เนื้องอกในสมอง สมองอักเสบ เป็นต้น หากไม่มีโรคเหล่านี้ แพทย์ก็จะจ่ายยาที่จะช่วยลดอาการต่างๆ ร่วมกับวิธีการรักษาอื่นๆ เช่น จิตบำบัด เป็นต้น ซึ่งเมื่อรักษา ก็จะหายจากอาการได้เหมือนกับโรคอื่นๆ ค่ะ ดังนั้น ไม่ควรปล่อยให้อาการเป็นมากขึ้นเรื่อยๆ นะคะ